## Rješenje Agencije za zaštitu tržišnog natjecanja, klasa: UP/I 430-01/2005-01/08 od 16. veljače 2006.

### NN 28/2006 (13.3.2006.), Rješenje Agencije za zaštitu tržišnog natjecanja, klasa: UP/I 430-01/2005-01/08 od 16. veljače 2006.

# AGENCIJA ZA ZAŠTITU TRŽIŠNOG NATJECANJA

**668**

Agencija za zaštitu tržišnog natjecanja na
temelju članka 9. stavka 2. točka b) i članka 13. stavka 2. Zakona od državnim
potporama (»Narodne novine«, broj 47/03 i 60/04) u upravnom postupku davanja suglasnosti
na prijedlog Odluke o davanju državnog jamstva po Programu kreditiranja
financijskog restrukturiranja gospodarskih subjekata Raiffeisenbank
Austria d.d. Zagreb, za krajnjeg korisnika Adriatic Croatia International Club d.d. Opatija, pokrenutom na zahtjev Ministarstva
financija, sa sjedištem u Zagrebu, Katančićeva 5, temeljem odluke Vijeća za
zaštitu tržišnog natjecanja sa 55. sjednice, održane 16. veljače 2006., donosi

## RJEŠENJE

I. Odbija se zahtjev za davanje suglasnosti na
prijedlog Odluke o davanju državnog jamstva po Programu kreditiranja
financijskog restrukturiranja gospodarskih subjekata Raiffeisenbank
Austria d.d. Zagreb, za krajnjeg korisnika Adriatic Croatia International Club d.d. Opatija.

II. Ovo rješenje bit će objavljeno u «Narodnim novinama».

```
Obrazloženje
```

```

```

I. ZAHTJEV ZA POKRETANJE
POSTUPKA

Agencija za zaštitu tržišnog natjecanja (dalje:
Agencija) zaprimila je dana 12. travnja 2005. dopis klasa: 441-01/04-01/50, urbroj: 513-05-03/05-9, od 7. travnja 2005., upućen od
Ministarstva financija, sa sjedištem u Zagrebu, Katančićeva 5, u kojem se traži
mišljenje Agencije na Prijedlog Odluke o davanju državnog jamstva Raiffeisenbank Austria d.d.
Zagreb po odobrenom dugoročnom kreditu Hrvatske banke za obnovu i razvitak iz
Programa kreditiranja financijskog restrukturiranja gospodarskih subjekata za
krajnjeg korisnika ACI d.d., sa sjedištem u Opatiji, Trg maršala Tita 151
(dalje: Prijedlog Odluke o davanju državnog jamstva).

Prijedlog Odluke o davanju državnog jamstva je
dostavljen Agenciji na mišljenje u svezi prihvaćanja zahtjeva podnesenog
Ministarstvu financija od strane Ministarstva mora, turizma, prometa i razvitka
za davanje državnog jamstva na kunski kredit Raiffeisenbank
Austria d.d., radi zatvaranja dugoročnih i
kratkoročnih obveza korisnika kredita Adriatic
Croatia International Club
d.d. (dalje: ACI d.d.) kod Hrvatske banke za obnovu i razvitak (dalje: HBOR) i
Zagrebačke banke d.d. Zagreb, u iznosu od 56,000.000,00 kn uz valutnu klauzulu
u EUR.

Agencija je, nadalje, dana 22. travnja 2005.
zaprimila zahtjev Vlade Republike Hrvatske, klasa: 432-02/05-02/47, urbroj: 5030120-05-1 od 21. travnja 2005., za davanjem
suglasnosti na rečeni Prijedlog Odluke o davanju državnog jamstva.

Iz zahtjeva Ministarstva financija, odnosno
Vlade Republike Hrvatske proizlazi kako je Prijedlog Odluke o davanju državnog
jamstva upućen Agenciji radi mišljenja sukladno članku 11. i 13. Zakona o
državnim potporama. Agencija je utvrdila kako se Prijedlog Odluke o davanju
državnog jamstva odnosi na krajnjeg korisnika kredita ACI d.d., te kako se u
konkretnom slučaju radi o pojedinačnoj državnoj potpori iz članka 3. stavka 2.
Zakona o državnim potporama na koju Agencija ne izdaje mišljenje sukladno
članku 9. stavku 1. Zakona o državnim potporama, već rješenje iz članka 9.
stavka 2. Zakona o državnim potporama.

Iz zahtjeva u bitnome proizlazi sljedeće:

Poduzetnik ACI d.d. uputio je Ministarstvu mora,
turizma prometa i razvitka i Ministarstvu financija zahtjev za davanje državnog
jamstva Raiffeisenbank Austria
d.d. po odobrenom dugoročnom kreditu iz programa HBOR-a za kreditiranje
financijskog restrukturiranja gospodarskih subjekata. Sukladno članku 12.
stavku 2. točki 9. Statuta, Nadzorni odbor HBOR-a je na svojoj 68. sjednici
održanoj 9. studenog 2004. godine donio Odluku o odobrenju kredita po Programu
kreditiranja financijskog restrukturiranja gospodarskih subjekata Raiffeisenbank Austria d.d. za
krajnjeg korisnika ACI d.d. (dalje: Odluka NO HBOR-a).

Kredit je odobren u iznosu od 56.000.000,00 kuna
uz valutnu klauzulu u EUR za zatvaranje dugoročnih i kratkoročnih kreditnih
obveza ACI d.d. kod HBOR-a u iznosu od 12.141.667,82 kuna i Zagrebačke banke
d.d. u iznosu od 5.900.000,00 EUR, uz krajnji rok korištenja do 31. 12. 2004.
Odlukom NO HBOR-a je predviđeno kako će poduzetnik ACI d.d. otplaćivati kredit
u 16 jednakih uzastopnih polugodišnjih rata koje utvrđuje HBOR, s time da prva
rata dospijeva 30. 6. 2007., a zadnja 31. 12. 2014. Iz zahtjeva ACI d.d.
upućenog Ministarstvu mora, turizma, prometa i razvitka i Ministarstvu financija
proizlazi kako bi se traženim novim državnim jamstvom na rečeni kredit krajnjem
korisniku ACI d.d. izvršila zamjena postojećih državnih jamstava izdanih za
opisane kredite dodijeljene poduzetniku od strane HBOR-a i Zagrebačke banke
d.d.

Kamatna stopa za krajnjeg korisnika kredita
predviđena je u visini od 2 posto godišnje na iznos od 17.244.001,26 kuna te 4
posto godišnje na iznos od 38.755.998,74 kune, a obračunava se i naplaćuje
tromjesečno uz obračun proporcionalnom metodom. Sukladno točki 2. k) Odluke NO
HBOR-a, za korištenje rečenog kredita odobrena je subvencija kamate u iznosu od
3 posto godišnje na iznos kredita, za cijelo trajanje kredita.

Obzirom da Agenciji nisu dostavljeni svi
potrebni podaci i dokumentacija za donošenje meritornog rješenja, posebno u
odnosu na visinu zatraženog državnog jamstva, Agencija je dopisom od 21.
travnja 2005., klasa: UP/I 430-01/2005-01/08, urbroj:
580-03-05-50-03 te dopisom od 16. lipnja 2005., klasa: UP/I 430-01/2005-01/08, urbroj: 580-03-05-50-04, upućenom Ministarstvu financija te
na znanje Vladi Republike Hrvatske, Ministarstvu mora, turizma, prometa i
razvitka, HBOR-u i poduzetniku ACI d.d. zatražila dostavu dodatnih podataka
sukladno odredbi članka 10. stavka 1. i 2. Zakona o državnim potporama.

Rečenim dopisom zatraženi su i sljedeći podaci:

i) Ugovor o kreditu po rečenom Programu
kreditiranja financijskog restrukturiranja gospodarskih subjekata HBOR-a za
krajnjeg korisnika ACI d.d.;

ii) godišnja financijska izvješća poduzetnika
ACI d.d. za razdoblje 2001.-2004.;

iii) program restrukturiranja i financijske
konsolidacije poduzetnika ACI d.d.;

iv) popis, iznosi i namjena svih državnih
potpora dodijeljenih poduzetniku ACI d.d. u razdoblju od 2002. godine;

v) Odluka Vlade Republike Hrvatske o davanju
državnog jamstva na rečeni kredit poduzetniku ACI d.d. ako je ista u
međuvremenu donesena;

vi) ugovori o kreditu sklopljeni između
poduzetnika ACI d.d. i Zagrebačke banke d.d. te

ACI d.d. i HBOR-a za čije se reprogramiranje
traži državno jamstvo Vlade Republike Hrvatske.

Rečenim dopisima zatražena je i dostava
ispunjenog Obrasca prijave državne potpore sukladno članku 80. stavku 5. Uredbe
o državnim potporama (»Narodne novine«, broj: 121/03) i članku 2. stavku 1.
Pravilnika o obliku i sadržaju, te načinu prikupljanja podataka i vođenja
evidencija državnih potpora (»Narodne novine«, broj 11/05), te je poduzetniku
ACI d.d. dostavljen sadržaj Programa restrukturiranja i konsolidacije koji je
potrebno dostaviti Agenciji.

Agenciji je 23. lipnja 2005. na znanje
dostavljen dopis Ministarstva mora, turizma, prometa i razvitka klasa:
403-01/04-01/33, urbroj: 530-14-05-8 upućen
Ministarstvu financija, kojim se požuruje dostava podataka Agenciji. Agencija
je 11. srpnja 2005. zaprimila dopis Ministarstva financija klasa: 441-01/04-01/50,
urbroj: 513-05-03/05-18 od 29. lipnja 2005. kojim je
izvršena samo djelomična dostava traženih podataka, potrebnih Agenciji za
donošenje meritornog rješenja.

II. OCJENA AGENCIJE

Iz dostavljene dokumentacije proizlazi kako
državno jamstvo u visini iznosa kredita od 56.000.000,00 kuna, jedan od
instrumenata osiguranja kredita Raiffeisenbank Austria d.d. po odobrenom dugoročnom kreditu HBOR-a iz
Programa kreditiranja financijskog restrukturiranja gospodarskih subjekata za
krajnjeg korisnika ACI d.d, radi zatvaranja dugoročnih i kratkoročnih obveza
korisnika kredita ACI d.d. kod HBOR-a i Zagrebačke banke d.d.

Agencija je nadalje analizom dostavljenih
financijskih izvješća za razdoblje 2001.-2004. godine, utvrdila kako je
poduzetnik ACI d.d. u svim analiziranim godinama poslovao s gubitkom, uz
izuzetak 2003. godine, kada je poduzetnik ACI d.d. ostvario dobit iz poslovanja
u iznosu 6,7 milijuna kuna. Ukupno ostvareni kumulirani gubitak u 2004. iznosi
76 milijuna kuna.

U 2004. godini, poduzetnik ACI d.d. ostvario je
gubitak iz poslovanja u iznosu od 1.5 milijuna kuna. Ovakav poslovni rezultat
posljedica je bržeg rasta poslovnih rashoda u odnosu na prihode poduzetnika. U
strukturi ukupnih rashoda u 2004. godini, poslovni rashodi čine 91,67 posto,
financijski rashodi 3,67 posto, a izvanredni rashodi 2,83 posto ukupnih
rashoda. Poslovni rashodi su u 2004. godini u odnosu na prethodnu povećani za
20,71 posto, dok su poslovni prihodi za isto razdoblje povećani za 11 posto. Iz
bilance poslovanja ACI d.d. proizlazi kako su dugoročne obveze u 2004. u odnosu
na prethodnu godinu smanjene za 17,91 posto, te u 2004. iznose 54,41 milijun
kuna. Pri tome su dugoročne obveze prema kreditnim institucijama smanjene za
17,72 posto. Međutim, kratkoročne obveze u 2004. u odnosu na prethodnu godinu
su povećane za 17,47 posto i iznose 43,37 milijuna kuna. U 2004. godini
kratkotrajna imovina iznosi 10,7 milijuna kuna, dok kratkoročne obveze iznose
43,4 milijuna kuna iz čega je vidljivo kako poduzetnik ACI d.d. ima negativni
radni kapital u iznosu od -32,7 milijuna kuna.

Budući da rečenim dopisom Agenciji nisu
dostavljeni podaci o tijeku novca za 2004. godinu, napravljena je usporedba
tijeka novca za 2003. i 2002. godinu iz koje proizlazi kako je ukupni novčani priliv
u odnosu na 2002. povećan za 2,27 posto, a odliv novca je povećan za 1,71 posto
u odnosu na prethodno obračunsko razdoblje. Iako je priliv novca, bez kredita,
povećan u prosjeku za 10 posto, sredstva su dostatna uglavnom samo za
podmirenje obveza po dugoročnim kreditima i za osnovne potrebe, pri čemu je
iznos sredstava koji može biti namijenjen za ulaganje u osnovna sredstva
minimalan, a u zimskim mjesecima ACI d.d. koristi kratkoročne kredite za
održavanje likvidnosti društva.

Iz dostavljenog izvješća o reviziji financijskih
izvješća ACI d.d. za godinu završenu 31.12.2003. proizlazi kako još uvijek nije
riješeno pitanje vlasništva društva i računovodstveni tretman nekretnina,
postrojenja i opreme na pomorskom dobru za vrijeme i nakon korištenja prava na
koncesiju poduzetnika ACI d.d., te se stoga ovlašteni revizori nisu mogli
uvjeriti u realnost knjigovodstvenog stanja vrijednosti nekretnina, postrojenja
i opreme.

Agencija je izvršila uvid i u dostavljeni
dokument »Analiza poslovanja ACI d.d. Opatija 2001-2003. i usporedba s planom
poslovanja za 2004. godinu te prijedlog financijskog restrukturiranja društva«
iz travnja 2004. godine. Agencija je utvrdila kako rečeni dokument ne sadržava
sve potrebne elemente programa restrukturiranja iz članka 18. stavka 1.
podstavka 1. Uredbe o državnim potporama, te je dopisom od 21. travnja 2005. i
16. lipnja 2005. opisanim točki I. ovog obrazloženja, upućenim Ministarstvu
financija i na znanje Vladi Republike Hrvatske, Ministarstvu mora, turizma,
prometa i razvitka, HBOR-u i poduzetniku ACI d.d., zatražila dostavu dodatnih
podataka, potrebnih za donošenje meritornog rješenja o Prijedlogu odluke za
davanje državnog jamstva.

Agencija je utvrdila kako se poduzetnik ACI d.d.
smatra poduzetnikom u teškoćama u smislu članka 16. stavka 2. Uredbe o državnim
potporama, te kako nisu ispunjeni neki od preostalih uvjeta iz članka 74.
stavka 1. Uredbe o državnim potporama, koji moraju biti kumulativno ispunjeni
da bi se moglo ocijeniti kako konkretno državno jamstvo ne predstavlja državnu
potporu: ne može se sa sigurnošću utvrditi da korisnik zajma može na
financijskom tržištu dobiti zajam po tržišnim uvjetima bez posredovanja države;
ispunjen je uvjet da je državno jamstvo povezano s određenom financijskom
transakcijom ograničeno po visini i vremenu trajanja; državno jamstvo pokriva
100 posto financijske obveze; temeljem dostavljenih podataka se ne može
utvrditi da se za državno jamstvo zaračunava tržišna cijena.

Agencija je, nadalje, utvrdila kako je poduzetniku
ACI d.d., kao poduzetniku u teškoćama iz članka 16. stavka 2. Uredbe o državnim
potporama, moguće dodijeliti jedino državnu potporu za restrukturiranje iz
članka 16. stavka 1. Uredbe o državnim potporama. Sukladno članku 18. stavku 1.
Uredbe o državnim potporama, državna potpora za restrukturiranje je dio
dugoročnog plana obnove poduzetnika i može se dodijeliti pod uvjetom da:
poduzetnik predloži program restrukturiranja koji osobito obuhvaća uzroke i
posljedice teškoća u poduzetniku, predviđa načine rješavanja teškoća, izvore
financiranja, trajanje te gospodarske i socijalne posljedice restrukturiranja;
je ograničena na minimum sredstava potrebnih za provođenje mjera
restrukturiranja u okviru postojećih izvora financiranja poduzetnika; poduzetnik
znatno doprinosi procesu restrukturiranja. Iz rečenog proizlazi kako
restrukturiranje mora biti temeljeno na jasnom i suvislom programu iz kojeg
proizlazi kako će, nakon razdoblja potrebnog za restrukturiranje, poduzetnik
postići dugoročnu održivost poslovanja na tržištu i to bez novih državnih
potpora.

Iz dostavljene dokumentacije razvidno je kako se
Agenciji dostavljeni dokument »Analiza poslovanja ACI d.d. Opatija 2001-2003. i
usporedba s planom poslovanja za 2004. godinu te prijedlog financijskog restrukturiranja
društva« iz travnja 2004. godine, svodi uglavnom na financijsko
restrukturiranje, za koje se, u principu, ne mogu dodijeliti državne potpore.
Sukladno rečenom, državna pot­pora za financijsko
restrukturiranje poduzetnika ne može biti odobrena bez restrukturiranja dijela
poslovanja radi kojeg je poduzetnik i dospio u teškoće. Stoga je Agencija
zatražila da joj se ponovno dostavi Program restrukturiranja i konsolidacije iz
članka 18. stavka 1. podstavka 1. Uredbe o državnim potporama, čiji će instrument
provedbe biti predloženo državno jamstvo. Obzirom da je Agencija utvrdila da je
ACI d.d. poduzetnik u teškoćama iz članka 16. stavka 2. Uredbe o državnim
potporama, cjelokupni iznos državnog jamstva u konkretnom slučaju predstavlja
državnu potporu.

Iz rečenih razloga, Agencija je sukladno članku
10. stavku 1. Zakona o državnim potorama, dopisima od
18. listopada 2005. klasa: UP/I 430-01/2005-01/08, urbroj:
580-03-05-50-05, te od 22. studenog 2005., klasa: UP/I 430-01/2005-01/08, urbroj: 580-03-05-50-07, upućenim Ministarstvu financija te
na znanje Ministarstvu mora, turizma, prometa i razvitka, HBOR-u i poduzetniku
ACI d.d., zatražila dostavu sljedećih dodatno potrebnih podataka:

i) izvješća o tijeku novca za 2004. godinu,
strukturu ukupnih financijskih obveza te izvješće neovisnog revizora o
financijskim izvješćima poduzetnika ACI d.d. za 2004. godinu;

ii) trajanje koncesija o korištenju pomorskog
dobra dodijeljenih poduzetniku ACI d.d.;

iii) novi program restrukturiranja poduzetnika
ACI d.d. koji mora sadržavati sve potrebne podatke sukladno elementima Sadržaja
Programa (plana) restrukturiranja već dostavljenog od strane Agencije.

Obzirom da zatraženi podaci nisu dostavljeni
Agenciji, Agencija je dopisom klasa: UP/I 430-01/2005-01/08, urbroj: 580-03-05-50-08, od 5. siječnja 2006. upućenim
Ministarstvu mora, turizma, prometa i razvitka, na znanje Ministarstvu
financija, HBOR-u i poduzetniku ACI d.d., ponovno zatražila rečene podatke.
Agenciji nisu dostavljeni traženi podaci iz rečenih dopisa.

Dana 23. siječnja 2006. Agencija je zaprimila
dopis poduzetnika ACI d.d. kojim je izvještena kako je poduzetnik ACI d.d. u
međuvremenu odustao od traženog državnog jamstva, te kako iz tog razloga neće
dostavljati traženu dokumentaciju Agenciji.

Međutim, ni od strane Ministarstva financija kao
podnositelja zahtjeva za dodjelu državnog jamstva u konkretnom slučaju, niti od
strane Ministarstva mora, turizma, prometa i razvitka kao resornog ministarstva
u konkretnom slučaju, nije povučen zahtjev za dodjelu državne potpore korisniku
ACI d.d. Radi toga Agencija nije bila u mogućnosti donijeti zaključak o
obustavi postupka iz članka 131. stavka 2. Zakona o općem upravnom postupku
(»Narodne novine«, broj: 53/91), temeljem rečenog odustanka
poduzetnika ACI d.d. od traženja državnog jamstva, budući da poduzetnik ACI
d.d. nije stranka koja je pokrenula postupak, niti je riječ stranci koja
sukladno odredbama Zakona o državnim potporama može pokrenuti postupak davanja
suglasnosti na prijedlog odluke o dodjeli državnog jamstva. Sukladno članku 11.
stavku 1. Zakona o državnim potporama, prijedlog akta o odobravanju odnosno
davanju pojedinačne državne potpore kojim izražava namjeru odobravanja odnosno
davanja državne potpore sukladno odredbama Zakona o državnim potporama, odnosno
Prijedlog Odluke o davanju državnog jamstva u konkretnom slučaju, Agenciji
dostavlja davatelj državne potpore, a ne njen korisnik.

III. ODLUKA VIJEĆA ZA
ZAŠTITU TRŽIŠNOG NATJECANJA

Kako Ministarstvo financija, Ministarstvo mora,
turizma, prometa i razvitka i poduzetnik ACI d.d. ni nakon ponovljenih zahtjeva
Agencije nisu dostavili tražene podatke i dokumentaciju, Vijeće za zaštitu
tržišnog natjecanja je na svojoj 55. sjednici održanoj 16. veljače 2005.,
temeljem raspoložive dokumentacije, donijelo odluku o odbijanju davanja
suglasnosti na Prijedlog odluke Vlade Republike Hrvatske o davanju državnih
jamstava Raiffeisenbank Austria
d.d. po odobrenom dugoročnom kreditu HBOR-a iz Programa kreditiranja
financijskog restrukturiranja gospodarskih subjekata za krajnjeg korisnika ACI
d.d.

Rečena odluka Vijeća temelji se na odredbi
članka 10. stavka 3. Zakona o državnim potporama, sukladno kojem Agencija može
donijeti rješenje iz članka 13. stavka 1. Zakona o državnim potporama, odnosno
u konkretnom slučaju rješenje o odbijanju davanja suglasnosti na Prijedlog
Odluke Vlade Republike Hrvatske o davanju državnog jamstva, ako davatelj
državne potpore i/ili korisnik državne potpore i nakon ponovljenog zahtjeva
Agencije ne dostavi tražene podatke. Stoga je, primjenom članka 10. stavka 3.
Zakona o državnim potporama, a u svezi članka 9. stavka 2. točke b) i članka
13. stavka 1. Zakona o državnim potporama, odlučeno kao u točki I. ovog
rješenja.

Sukladno članku 13. stavku 3. Zakona o državnim
potporama, bez rješenja o davanju suglasnosti na prijedlog akta iz članka 11.
stavka 1. Zakona o državnim potporama, pojedinačna potpora ne može se dati ni
koristiti, osim u slučaju naknadno donesenog rješenja iz članka 15. stavka 1.
Zakona o državnim potporama. Sukladno članku 13. stavku 4. Zakona o državnim
potporama, u slučaju kad je zahtjev za davanje suglasnosti iz članka 13. stavka
1. Zakona o državnim potporama odbijen, može se ponovno podnijeti pod uvjetom
da su otklonjeni razlozi zbog kojih je prethodno odbijen, odnosno ako u
konkretnom slučaju Ministarstvo financija kao podnositelj zahtjeva za davanje
državnog jamstva, ili Ministarstvo mora, turizma, prometa i razvitka kao
davatelj državne potpore, dostave Agenciji sve potrebne podatke opisane u točki
II. obrazloženja ovog rješenja.

Sukladno odredbi članka 17. Zakona o državnim
potporama, rješenja Agencije iz članka 9. stavka 2. točka b) Zakona o državnim
potporama, kojima se odbija davanje suglasnosti na prijedlog akta kojim se
namjerava odobriti ili dati državna potpora, objavljuju se u »Narodnim
novinama«, te je odlučeno kao u točki II. izreke ovog rješenja.

UPUTA O PRAVNOM LIJEKU:

Ovo rješenje je konačno u upravnom postupku.
Protiv ovog rješenja žalba nije dopuštena, ali nezadovoljna stanka može
pokrenuti upravni spor pred Upravnim sudom Republike Hrvatske u roku od
trideset (30) dana od dana dostave ovog rješenja.

Klasa: UP/I-430-01/2005-01/08

Urbroj: 580-03-05/50-10

Zagreb, 16. veljače 2006.

Predsjednica Vijeća

za zaštitu tržišnog natjecanja

**Olgica Spevec**, v. r.

Rješenje, NN 28/2006-668